
Ръководител на УО на ПНИИДИТ 2021-2027 
по Приоритет 1, Приоритетни направления 1 и 2

ВЪПРОСИ И ОТГОВОРИ ПО ПРОЦЕДУРА 
ЧРЕЗ ДИРЕКТНО ПРЕДОСТАВЯНЕ НА БЕЗВЪЗМЕЗДНА ФИНАНСОВА ПОМОЩ

BG16RFPR002-1.014 
„УСТОЙЧИВО РАЗВИТИЕ НА ЦЕНТРОВЕ ЗА ВЪРХОВИ ПОСТИЖЕНИЯ И ЦЕНТРОВЕ ЗА КОМПЕТЕНТНОСТ, В Т.Ч. И НА КОНКРЕТНИ ИНФРАСТРУКТУРИ ИЛИ ТЕХНИ ОБЕДИНЕНИЯ ОТ НПКНИ“

към 29.04.2024 г.


За по-голяма прегледност и лесно намиране на предоставените отговори, булетите в постъпилите въпроси са номерирани последователно, като така са подредени и съответните отговори в частите „ОТГОВОР“ 


ВЪПРОС 1 ОТ 08.04.2024 Г. (Q001 ПОСТЪПИЛ ЧРЕЗ ИСУН):
1.	Предвид поставеното изискване в Условията за кандидатстване за създаване на юридическо лице с нестопанска цел за реализация на резултатите от научни изследвания, от иновационна дейност или от права върху обекти на интелектуална собственост, както и за други общи дейности в рамките на Центъра, моля, за следните разяснения :
1.1.	Има ли специфични  изисквания към устава на това ЮЛНЦ, за да се приеме, че е организация за научни изследвания и разпространение на знания по смисъла на т. 16, буква ее) от Рамката за държавна помощ за научни изследвания, развитие и иновации (Рамката 2022 г.) или просто този текст трябва да бъде записан в устава?
1.2.	Трябва ли това ЮЛНЦ да бъде регистрирано в Регистъра за научната дейност в Република България? 
1.3.	ЮЛНЦ трябва ли да е изцяло новосъздадено, напр. с дата на регистрация след обявяването на настоящата процедура (моля, вижте и долния въпрос) или датата на регистрация няма значение?
1.4.	Възможно ли е вече учредено ЮЛНЦ в обществена полза да се преобразува в ЮЛНЦ, отговарящо на изискванията съгласно Условията за кандидатстване? Това може да стане чрез провеждането на Общо събрание на съществуващо ЮЛНЦ, чрез което се променя устава му, членството му се разширява с организациите, които участват в Центъра за компетентност и се извършва промяна в състава на Управителния му съвет, в който се включват представители на всяка една организация в центъра?
1.5.	В горепосоченото ЮЛНЦ допустимо ли е да членуват и други юридически и/или физически лица извън състава на Центъра за компетентност (в нашия случай – 8 организации)?
1.6.	В Управителния съвет на ЮЛНЦ, освен представители на всяка една организация, която е партньор в Центъра за компетентност, може ли да участват и други физически лица? Моля, да са има предвид, че в нашия ЦК участват 8 партньора, а в УС трябва да има нечетен брой лица. 
1.7.	Какво се разбира под това едно лице да е „представител на една организация в центъра“? По какъв начин се доказва това? Трябва ли съответното лице (представител) да е част от ръководен орган на съответната организация – партньор в ЦК, да се намира в трудови правоотношения с нея или друго? 
1.8.	Само официалните представляващи на съответните организации, които са партньори в ЦК (напр. Ректор, Директор на институт на БАН и т.н.) ли може да участват в състава на Управителния съвет на ЮЛНЦ или това е вътрешно решение на всяка една от организациите поотделно и в УС може да участват и други лица, различни от официалните представляващи? 

2.	В Условията за кандидатстване по процедурата, във връзка с ЮЛНЦ, се казва, че „за изпълнение на функциите на ЮЛНЦ и с оглед гарантиране на достатъчно административен капацитет в регистрираното ЮЛНЦ, в срок до 6 месеца от подписване на договора за БФП по настоящата процедура, в него трябва да бъде назначен най-малко 1 ръководител на пълен работен ден“.

Моля, за следните уточнения по горния текст:
2.1.	Какво се разбира под „ръководител“ – Изпълнителен директор на ЮЛНЦ, Председател на Управителния съвет на ЮЛНЦ или друго? 
2.2.	Под „назначен“ трудов договор ли се разбира, че трябва да бъде сключен между ЮЛНЦ и съответния „ръководител“?
2.3.	За целия период на проекта (напр. 60 месеца) ли следва да бъде назначен този „ръководител“ на пълен работен ден?
2.4.	Под „пълен работен ден“ 8 часа ли се разбира? 
2.5.	Ако съответното лице („ръководител“) вече работи на трудов договор (8 часа) в дадена научна организация, очаква ли се то да я напусне, за да бъде преназначено на работа в новото ЮЛНЦ? 
2.6.	Може ли този „ръководител“ да бъде нает на допълнителен трудов договор в друга организация, напр. за 4 часа, в допълнение към заетостта си на „пълен работен ден“ в ЮЛНЦ? 
2.7.	В коя част от бюджета на „Разходи за персонал“ попада разхода за възнаграждения за „ръководителя“ на ЮЛНЦ – „Възнаграждения за изследователи“ или „Възнаграждения за екипа от професионалисти“? 
2.8.	Възнаграждението на „ръководителя“ на ЮЛНЦ от самото ЮЛНЦ ли следва да бъде изплащано или може и от друг партньор в ЦК? 
2.9.	Има ли минимална стойност на месечното възнаграждение, което трябва да се предвиди за „ръководителя“ на това ЮЛНЦ, напр. то задължително ли трябва да покрива нивото на единичния разход за месец на „Административен директор“ (6 400 лв.) или стойността на брутното му месечно възнаграждение може да бъде вътрешно решение на ЦК?  

3.	По отношение на бюджета, единичните разходи на месец за персонал, посочени в таблицата на стр. 30 от Условията за кандидатстване фиксирани ли са като стойности или представляват максималния допустим размер на брутната месечна заплата на наетото лице и осигурителните вноски за сметка на работодателя? Допустимо ли е да се бюджетира по-ниска стойност на единичния разход за месец – напр. за „Водещ изследовател R4“ да бъде не 5 600 лв., а 4 300 лв. на месец, за „Административен директор“ да бъде не 6 400 лв., а 4 200 лв. на месец и т.н.? 

[bookmark: _Hlk163637820]4.	Съгласно Условията за кандидатстване (бюджетен ред 3. „Други преки и непреки разходи, необходими за изпълнението на проекта“), за наетите лица от екипа за управление на проекта може да се прилагат единичните разходи за месечни възнаграждения, които са посочени в част „Възнаграждения за екипа от професионалисти“ на Таблицата на единичните разходи за месечни възнаграждения на персонала, работещ в ЦВП/ЦК. Ръководителят на проекта може да се отнесе към позиция Изследовател R4/R3 с ръководни функции (ако има съответната научна компетентност) или към позиция Административен директор. 
Във връзка с горното, допустимо ли е да се бюджетира по-ниска стойност на единичния разход на месец за наетите лица от екипа за управление на проекта (моля, вижте и предходния въпрос)? 

[bookmark: _Hlk163639109]5.	В Условията за кандидатстване е посочено, че размерите на единичните разходи за възнаграждения може да се актуализират периодично от УО (МЗ) въз основа на данните от НСИ или Евростат. Затова, при планирането на разходите в бюджетен ред 1, конкретният бенефициент прилага следния подход: 1. Определя необходимите разходи в бюджетен ред 1, въз основа на посочените размери на единичните разходи за възнаграждения. 2. Умножава стойностите, изчислени в т. 1, с коефициент 1,25 (т.е. извършва се средно индексиране с 25%), за да се отрази очакваната актуализация на единичните разходи. Получените стойности се въвеждат в ИСУН като планирани разходи по бюджетен ред 1. 

Моля, за следните уточнения:
•	Даваме пример, за да поясним въпроса – съгласно „Приложение_6a_УК-Таблица за изчисляване на бюджет за ЦВП и ЦК по ОПНОИР_ИСУН-20.03.2024“, бюджетът на проекта е определен на 10 млн. лв. При попълването на бюджета на проекта в ИСУН, разходите за персонал (Единични разходи за възнаграждения на изследователите и екипа от професионалисти) възлизат на 6,0 млн. лв. Чрез прилагането на „Единна ставка“ (40%), „Други преки и непреки разходи, необходими за изпълнението на проекта“ автоматично се изчисляват на 2,4 млн. лв. В допълнение, 1,4 млн. лв. са предвидени за ДМА/ДНА, а 0,2 млн. лв. – за мобилност. Сборът дава общо 10 млн. лв. (6,0 + 2,4 + 1,4 + 0,2 = 10,0) - МН
•	Ако умножим стойността на бюджетен ред 1 „Разходи за персонал“ (6 млн. лв.) с коефициент 1,25, се получават 7,5 млн. лв. Съответно, „Единна ставка“ (40%) става 3,0 млн. лв., разходите за ДМА/ДНА и за мобилност се запазват (1,4 млн. лв. + 0,2 млн. лв.). Вече общият бюджет на проекта става 12,1 млн. лв. (7,5 + 3,0 + 1,4 + 0,2 = 12,1). Налице е увеличение от 2,1 млн. лв. спрямо сумата от 10,0 млн. лв., изчислена според  „Приложение_6a_УК-Таблица за изчисляване на бюджет за ЦВП и ЦК по ОПНОИР_ИСУН-20.03.2024“.  Правилно ли разбираме, че следвайки тази методология, крайният бюджет на проекта в електронния формуляр за кандидатстване в ИСУН може да бъде определен на 12,1 млн. лв.? - МН
[bookmark: _Hlk157411750]•	Ако горното предположение е вярно (бюджетът на проекта се залага 12,1 млн. лв.), за всяка година от изпълнението на проекта ли може да се приложи коефициента от 1,25 за разходите в бюджетен ред 1? Например, ако проектът се изпълнява за период от 5 години (1.01.2025 г. – 31.12.2029 г.), първоначалните 6 млн. лв. (Единични разходи за възнаграждения на изследователите и екипа от професионалисти) може условно да се разделят на 5 части от по 1,2 млн. лв. Ако прилагаме за всяка година коефициент от 1,25, през 2025 г. възнагражденията са на стойност 1,5 млн. лв. (1,2 млн. лв. х 1,25), през 2026 г. – 1,875 млн. лв., през 2027 г. – 2,34375 млн. лв. и т.н. Съответно, разходите в бюджетно перо „Единна ставка“ (40%) също се увеличават пропорционално. Моля, за разяснение – само веднъж ли се прилага коефициента от 1,25 или за всяка година? 

ОТГОВОР:
1. 
1.1. В т. 11 „Допустими кандидати“ от Условията за кандидатстване са посочени конкретни условия, които трябва да се вземат предвид. Всяко от тези условия трябва да е изпълнено и проверимо в съответния документ на ЮЛНЦ. Едно от условията, които трябва да се вземат предвид при регистрацията на ЮЛНЦ, е в устава на ЮЛНЦ същото да е дефинирано като организация за научни изследвания и разпространение на знания по смисъла на т. 16, буква ее) от Рамката за държавна помощ за научни изследвания, развитие и иновации (Рамката 2022 г.), като съгласно Рамката: „организация за научни изследвания и разпространение на знания“ или „научноизследователска организация“ означава субект (като например университети или научноизследователски институти, агенции за технологичен трансфер, иновационни посредници, ориентирани към изследователска дейност физически или виртуални организации за сътрудничество), независимо от неговия правен статут (дали е учреден съгласно публичното или частното право) или начин на финансиране, чиято основна цел е да извършва независими фундаментални научни изследвания, индустриални научни изследвания или експериментално развитие или да разпространява в широк мащаб резултатите от тези дейности посредством преподаване, публикации или трансфер на знания. Когато тези субекти упражняват също така и стопански дейности, финансирането, разходите и приходите от тези стопански дейности трябва да се отчитат отделно. Предприятия, които могат да окажат решаващо влияние върху такъв субект, например в качеството на акционери или членове, не могат да се ползват от преференциален достъп до постигнатите от него резултати“. В тази връзка, условието, че ЮЛНЦ е организация за научни изследвания и разпространение на знания по смисъла на т. 16, буква ее) от Рамката за държавна помощ за научни изследвания, развитие и иновации (Рамката 2022 г.) трябва да е записано в устава, като в предмета на дейност на ЮЛНЦ се допълва и описание на начина, по който ЮЛНЦ изпълнява посоченото условие. Проверката за това се извършва съгласно критерий 8 от Критериите за оценка на проектното предложение (Приложение 7 към Условията за кандидатстване).
1.2. В Условията за кандидатстване няма изрично изискване на етап кандидатстване ЮЛНЦ да бъде регистрирано в регистъра за научната дейност в Република България. Съгласно чл. 7б, ал. 2 от Закона за насърчаване на научните изследвания  „Физическите и юридическите лица, кандидатствали и получили финансиране за научноизследователска дейност по реда на този закон и на други нормативни актове и фонд "Научни изследвания", изпращат в Министерството на образованието и науката данните по ал. 1 за включване в регистъра за научната дейност.“
1.3. В Условията за кандидатстване (УК) няма изискване за дата на регистрация на ЮЛНЦ. Трябва да бъде спазено условието при учредяването на ЮЛНЦ да участват всички членове на центъра (водещ партньор и партньори). В случай, че за даден конкретен бенефициент, който е в групата на конкретните бенефициенти, посочени в т. А.1., т. А.2. и т. А.3. от т. 11. на УК, се прилага допустимото допълване на състава на центъра, с който е финансиран по ОПНОИР (съгласно договора за партньорство) с до 2 (два) нови партньора от По-слабо развити региони (Северозападен район, Северен централен район, Североизточен район, Югоизточен район, Южен централен район), новите партньори също трябва да отговарят на дефиницията за „организация за научни изследвания и разпространение на знания“ съгласно Рамката и да участват в учредяването и управителния съвет на ЮЛНЦ за осъществяване на дейност в обществена полза. В случай, че за даден конкретен бенефициент от посочените в т. А1 и т. А2 се приложат възможностите на буква В.3. от т. 11. на УК, то при учредяването на ЮЛНЦ трябва да участват всички членове на центъра (водещ партньор и партньори), оставащи в центъра и които ще подпишат Партньорско споразумение, съгласно Приложение 3 към УК.   
[bookmark: _Hlk163661899]1.4.	Съгласно Условията за кандидатстване за реализация на резултатите от научни изследвания, от иновационна дейност или от права върху обекти на интелектуална собственост, както и за други общи дейности в рамките на Центъра, участниците в обединението - висши училища или научни организации, следва да създадат  юридическо лице с нестопанска цел за осъществяване на дейност в обществена полза при условията и по реда на Закона за  юридическите лица с нестопанска цел (ЗЮЛНЦ). Вече учредено ЮЛНЦ  може да се преобразува при спазване на приложимото национално законодателство, като трябва след преобразуването да са изпълнени всички условия, посочени в буква Б.1. от т. 11 на Условията за кандидатстване.  В случай, при който всички партньори от даден конкретен бенефициент, който е в групата на конкретните бенефициенти, посочени в т. А.1. и т. А.2. от т. 11. на УК, са участвали в учредяване на ЮЛНЦ в периода на изпълнение на проекта по ОПНОИР също е допустимо чрез прилагане на процедурите на ЗЮЛНЦ да се направят промени с цел привеждане на съществуващото ЮЛНЦ в съответствие с останалите условия, посочени в буква Б.1. на т. 11 от УК.  
1.5.	В контекста на горепосочените отговори е недопустимо в ЮЛНЦ, учредено съгласно  условията на буква Б.1. на т. 11 от УК, да членуват и други юридически и/или физически лица извън състава на Центъра за компетентност.
1.6.	В чл. 30 , ал. 1 от Закона за юридическите лица с нестопанска цел е предвидено, че  управителният съвет се състои най-малко от три лица – членове на сдружението. Няма норма, изискваща в УС да има нечетен брой лица. Съгласно условията на буква Б.1. на т. 11 от УК в управителния съвет на ЮЛНЦ трябва да участват представители на всяка една организация в центъра, като в контекста на горепосочените отговори, е недопустимо да участват други физически лица извън състава на Центъра за компетентност.
1.7.	Как ще се осъществява представителството на всяка една организация в центъра в управителния съвет се решава от Общото събрание като се отразява в устава на ЮЛНЦ в частта за органите на управление. При определянето на представителството на всяка организация трябва да се съобразят актовете, в съответствие с които функционира всяка организация. Трябва да се вземе предвид, също така, изискването на критерий 8 от Критериите за оценка на проектното предложение (Приложение 7 към Условията за кандидатстване), представените документи да доказват, че в управителния съвет на ЮЛНЦ участват представители на всяка една организация в центъра.
1.8.	Моля вижте отговор 1.7. по-горе. 

2. 
2.1. Определянето на ръководител се извършва в съответствие с правилата, които са записани в Устава на ЮЛНЦ, като може да бъде част от правата на Общото събрание (съгласно чл. 25, ал. 1, т. 13 от ЗЮЛНЦ – Общото събрание взема и други решения, предвидени в устава) или да бъде предвидено в правомощията на управителния съвет (съгласно чл. 31, т. 9 от ЗЮЛНЦ – Управителният съвет изпълнява задълженията предвидени в устава). 
2.2. „Назначен“ предполага наличие на трудов договор (допълнително споразумение към съществуващ ТД) съгласно действащото законодателство. Възможно е председателят на управителния съвет от името на ЮЛНЦ да сключва трудов договор (допълнително споразумение към съществуващ ТД) с ръководителя, като в договора се определят конкретните права и задължения на ръководителя, среднодневна заетост в часове, възнаграждение и други условия.
2.3. В Условията за кандидатстване е поставен срок, в който трябва да бъде назначен най-малко 1 ръководител на пълен работен ден, като този срок е до 6 месеца от подписване на договора за БФП по настоящата процедура. Трудовият договор може да бъде сключен за неопределено време или като срочен трудов договор в съответствие с чл. 67 от Кодекса на труда, като работното място трябва да бъде поддържано за целия период на изпълнение на проекта. При определяне на продължителността на трудовия договор може да бъде взето предвид и изискването, посочено в Приложение IV „Условия за изпълнение“, според което „В случай че, бенефициентът представлява обединение, независимо от правната форма, се задължава да осигури изпълнението на функциите на създаденото от участниците в обединението юридическо лице с нестопанска цел по реда на Закона за  юридическите лица с нестопанска цел за период поне 3 години след края на проекта.“
2.4. Съгласно разпоредбите на чл. 136, ал. 1 от Раздел I., Глава седма от Кодекса на труда „Работната седмица е петдневна с нормална продължителност на седмичното работно време до 40 часа“. Чл. 136, ал. 3 гласи, че „Нормалната продължителност на работното време през деня е до 8 часа.“ 
2.5. Въпросът е в компетенциите на ЮЛНЦ.
2.6. Съгласно чл. 111. от Кодекса на труда „Работникът или служителят може да сключва трудови договори и с други работодатели за извършване на работа извън установеното за него работно време по основното трудово правоотношение (външно съвместителство), освен ако не е уговорена забрана в индивидуалния му трудов договор по основното му трудово правоотношение поради защита на търговска тайна и/или предотвратяване на конфликт на интереси.“
2.7. За всички наети лица се прилагат единичните разходи за месечни възнаграждения, които са посочени в Таблицата на единичните разходи за месечни възнаграждения на персонала, работещ в ЦВП/ЦК. Ръководителят на ЮЛНЦ може да се отнесе към позиция Изследовател R4/R3 с ръководни функции (ако има съответната научна компетентност) или към позиция Административен директор. За едно физическо лице не може да се заплаща повече от 1 еквивалент на пълно работно време, т.е. максималната заетост по проекта е 8 часа на ден.
2.8. Предвид че ръководителят трябва да бъде назначен на трудов договор в ЮЛНЦ, ЮЛНЦ се явява работодател и съответно то изплаща възнаграждението. 
2.9.	Конкретният размер на трудовото възнаграждение е в компетенциите на ЮЛНЦ. Междинното звено (финансиращата организация) ще възстанови за всеки отчетен месец единичния месечен разход, посочен в Условията за кандидатстване, ако са изпълнени изискванията, посочени в Условията за възстановяване на разходите (стр. 33 от Приложение IV. Условия за изпълнение).

3. Съгласно  т. 14.2. от Условията за кандидатстване разходите за персонал се определят на базата на единични разходи за възнаграждения на изследователите и екипа от професионалисти (вкл. здравни и осигурителни вноски за сметка на работодателя, произтичащи от националното законодателство), участващи в изпълнението на Дейност 1.
Посочените месечни единични разходи се прилагат за изследователи и професионалисти с пълна заетост (8 часа на ден). За наети лица с по-малка заетост се възстановява единичен месечен разход, който е намален пропорционално. Единичният разход включва брутната заплата на наетото лице и осигурителните вноски за сметка на работодателя.
За едно физическо лице не може да се отчита повече от 1 еквивалент на пълно работно време, т.е. максималната заетост по проекта е 8 часа на ден.
Стойностите в бюджетен ред 1 се определят чрез попълване на Помощна таблица (съгласно Приложение 5 към Условията за кандидатстване), в която се задават индикативни стойности за броя на наетите лица (в еквивалент на пълно работно време) за всяка от позициите, посочени в Таблицата на единичните разходи за месечни възнаграждения на персонала, работещ в ЦВП/ЦК.
В контекста на горепосоченото, планираната заетост на персонала трябва да се базира на предвидената в трудовите договори дневна заетост и броя на персонала, като се преобразува в еквивалент на пълно работно време. Към определения по този ред персонал по видове (различните нива на изследователи и на екипа професионалисти) се прилагат посочените единични разходи за всяка от позициите с цел попълване на Помощната таблица, съгласно приложение 5). Необходимо е да се проследят текстовите указания в Помощната таблица, където е посочено, че за изчисляване на разходите за възнаграждения се въвежда осреднен брой на заетите работни места в еквивалент на пълно работно време, редовете оцветени в зелено се въвеждат в ИСУН. 
На етап изпълнение на проекта конкретните размери на трудовите възнаграждения се договарят между работодателя и наетото лице при спазване на приложимото трудово законодателство.

4. Съгласно Условията за кандидатстване, от непреките разходи се покриват всички допустими разходи, които са необходими за цялостното администриране, управление, оценка и добро финансово изпълнение на проекта, включително разходите за възнаграждения на екипа за управление на проекта (като например ръководител на проекта; счетоводител; експерт обществени поръчки и други), разходите за видимост, прозрачност и комуникация (информация и публичност), разходите за разработване на документации по Закона за обществените поръчки и по глава четвърта на ЗУСЕФСУ и др. Както е посочено в отговорите по т. 3. по-горе, посочените месечни единични разходи се прилагат за изследователи и професионалисти с пълна заетост (8 часа на ден). За наети лица с по-малка заетост се възстановява единичен месечен разход, който е намален пропорционално. Единичният разход включва брутната заплата на наетото лице и осигурителните вноски за сметка на работодателя.
Важно е да се има предвид при бюджетирането и отчитането, че непреките разходи са в рамките на бюджетен ред 3 „Други преки и непреки разходи, необходими за изпълнението на проекта“, стойностите за който се изчисляват като общата сума на разходите, записани в бюджетен ред 1, се умножи по единна ставка от 40 %. Също така трябва да бъдат взети предвид и следните условия:
Лице, което получава възнаграждение като член на екипа за организация и управление на проекта, не може в същото време да получава и възнаграждение за участие в изпълнението на преките дейности по проекта.
Едно физическо лице може да участва само в един проект по настоящата процедура, като  посоченото ограничение се отнася само към описаните в т.13.1. три преки дейности. Последното практически означава, че лица, за които се планират и изплащат разходи за персонал, описани в бюджетен ред 1, не могат да участват в повече от един проект по настоящата процедура, а лицата, за които се изплащат възнаграждения в рамките на непреките разходи, които са от бюджетен ред 3, като например, счетоводител или експерт обществени поръчки, могат да бъдат ангажирани в повече от един проект по настоящата процедура. 

5. В Условията за кандидатстване след описанието на подхода, който трябва да приложи конкретният бенефициент при планирането на разходите в бюджетен ред 1, е посочено, че стойностите в бюджетен ред 1 се определят чрез попълване на Помощна таблица (съгласно Приложение 5 към Условията за кандидатстване). В тази връзка е необходимо да се следват и текстовите указания, записани в екселския файл на Приложение 5. Съгласно указанията в лист 1 на приложението (относно ЦВП и ЦК и СНИРД) сумата, която се записва в клетка С6 не може да бъде по-голяма от изчислената сума в Приложение 6а или посочената сума в т. 9 от УК. Също така в клетка F18 е заложена формула, чрез която планираните разходи за персонал, посочени в клетка Е18 се умножават по коефициент 1,25.
Прилагането на подхода и описаните ограничения, е представено в лист 3 на екселския файл с примерни числа. 
Както е видно от указанията и начина на прилагане на подхода, коефициент 1,25 се прилага само веднъж при планиране на общия бюджет за персонал за целия период на проекта, както е посочено в клетка F16 - к.4 х 1,25. 



ВЪПРОС 2 ОТ 08.04.2024 Г. (Q002 ПОСТЪПИЛ ЧРЕЗ ИСУН):
[bookmark: _Hlk163658888]1. В Условията за кандидатстване е посочено, че „Едно физическо лице може да участва само в един проект по настоящата процедура“, като това ограничение се отнася за трите преки дейности (Дейност 1, Дейност 2 и Дейност 3). Предвид това, може ли едно и също физическо лице да бъде назначено на трудов договор в 2 Центъра за компетентност/Центрове за върхови постижения – в единия като част от екипа за управление на проекта („непреки разходи“), а в другия – като изследовател (Дейност 1) – става дума за 2 различни проекта? 
[bookmark: _Hlk163641651] 	2.	Допустимо ли е да се включват в бюджета на проекта разходи за граждански договори? Ако да, те в раздел „Други преки и непреки разходи, необходими за изпълнението на проекта“ ли влизат? 
[bookmark: _Hlk163642712]3.	Как в процеса на изпълнението на проекта ще се отчитат разходите, които попадат в категория „II. ЕДИННА СТАВКА“ (40% от общата сума на разходите, записани в бюджетен ред 1)? 
4.	Единната ставка точно на 40% ли следва да бъде заложена в бюджета на проекта? Може ли да бъде по-малка – 32% или 36%, например? 
5.	Съгласно категория II от бюджета „Единна ставка“ (40% от сумата на разходите в бюджетен ред I), е допустимо извършването на преки разходи за „Ремонти“. Едновременно с това, при изпълнението на Дейност 2 са допустими разходи за извършване на СМР, които следва да са описани в приложена към Формуляра за кандидатстване обяснителна записка за предвидените строително-монтажни работи (СМР), придружена от количествено-стойностна сметка (КСС) по окрупнени показатели.  
Моля, за следните разяснения: 
•	Какво е определението за „строително-монтажни работи“ и какво – за „Ремонти“.  
•	Допустими ли са текущи ремонти във вече изградените лаборатории? В случая за нуждите на ЦК Квазар такива биха били необходими за въведените в експлоатация през 2019 година СМР, където през новия програмен период и след изтичане на пет години от строителните дейности в първия етап на изграждането на Центъра ще бъдат необходими текущи освежителни/ремонти, като например пребоядисване в част от помещенията и/или други подобни минимални текущи ремонтни дейности? 
6.	По отношение на индикаторите, които се попълват в електронния формуляр в ИСУН, в Условията за кандидатстване е посочено, че „Целевите стойности на всички индикатори в проектните предложения се разпределят без допълнителна обосновка между съответните категории региони на пропорционална основа – 53,51% за Регион в преход и 46,49% за По-слабо развити региони“. Става дума, например, за изследователи, работещи в подпомагани научноизследователски съоръжения, за номинална стойност на оборудването за научни изследвания и иновации, публикации от подкрепяни проекти и т.н. 
Моля, за следните разяснения:
•	Горното означава ли, че ако по проекта се планира общо да бъдат наети 30 изследователя, при индикаторите, за „Регион в преход“ следва да се запише 16,053 ЕПРВ (30 изследователя х 53,51%), а за „По-слабо развити региони“ – 13,947 души (30 изследователя х 46,49%)? 
•	За останалите индикатори е валиден същият въпрос, напр. по отношение на „Публикации от подкрепяни проекти“ може да се получи следното: при 100 публикации по проекта, съгласно приложеното съотношение (53,51%/46,49%), 53,51 публикации трябва да се отнесат към „Регион в преход“, а останалите 46,49 публикации – към „По-слабо развити региони“ и т.н. 
•	Предвид отчитането на индикаторите, как в процеса на изпълнението на проекта ще бъдат отчитани индикатори, които са цели числа под формата на десетични дроби? 
7.	Както е записано по отношение на индикаторите, съгласно Условията за кандидатстване, „Допустимите разходи по всяко проектно предложение се разпределят без допълнителна обосновка между съответните категории региони на пропорционална основа - 53,51% за Регион в преход и 46,49% за По-слабо развити региони“.

Моля, за следните уточнения:
•	Горното означава ли, че без значение какво е реалното разпределение на бюджета на проекта по партньори в зависимост от тяхното местоположение (Регион в преход/По-слабо развити регион), в Раздел 7 от електронния формуляр за кандидатстване в ИСУН трябва да се направи автоматично разпределение на средствата по пера в съотношение 53,51%/46,49%? 
•	Правилно ли разбираме, че ако реалното вътрешно разпределение на бюджета между партньорите в даден ЦК е, например, 70% за 5 научни организации от гр. София (Регион в преход) и 30% за 3 научни организации от останалата част на страната (По-слабо развит регион), в Раздел 7 от електронния формуляр за кандидатстване трябва да се направи автоматично преизчисление на бюджета в съотношение 53,51%/46,49%, за да се спази пропорцията? 
•	Възможен е и обратният случай – ако в даден ЦК четирима представители на „По-слабо развит регион“ реално ще ползват 80% от бюджета на проекта, а останалите 2 партньора от гр. София (Регион в преход) ще ползват 20% от бюджета на проекта, отново ли следва да се направи разпределение на бюджета в съотношение 53,51%/46,49% без значение, че няма да отговаря на разпределението на бюджета, записано в Партньорското споразумение? 
8.	В бюджета на проекта, който се попълва в електронния формуляр в ИСУН (Раздел 7. Бюджет) има отделни полета за партньори, които са в „Регион в преход“ и „По-слабо развити“ региони, напр. за „Разходи за персонал“, „Разходи за мобилност“, „Разходи за доставка на оборудване и софтуер при изпълнението на Дейност 2“ и „Разходи за извършване на СМР при изпълнението на Дейност“. Единствено по отношение на разходите от раздел II „ЕДИННА СТАВКА“/„Други преки и непреки разходи, необходими за изпълнението на проекта“ може да се избере само между „Други преки и непреки разходи, необходими за изпълнението на проекта (Водещ партньор - Регион в преход)“ и „Други преки и непреки разходи, необходими за изпълнението на проекта (Водещ партньор - По-слабо развити региони)“. 
Моля, за следните разяснения:
•	Горното означава ли, че разходите от раздел II „ЕДИННА СТАВКА“/„Други преки и непреки разходи, необходими за изпълнението на проекта“ се начисляват единствено на Водещия партньор?
•	Също така, това означава ли, че само Водещият партньор има право да се разпорежда с тези разходи от името и за сметка на останалите партньори?

ОТГОВОР:
1. Съгласно Условията за кандидатстване „Лице, което получава възнаграждение като член на екипа за организация и управление на проекта, не може в същото време да получава и възнаграждение за участие в изпълнението на преките дейности по проекта. Едно физическо лице може да участва само в един проект по настоящата процедура. Посоченото ограничение се отнася само към описаните в т.13.1. от УК три преки дейности. Съответно, за лицата, които участват в изпълнението на непреките дейности по проекта, посоченото ограничение не се прилага.“
В тази връзка, едно и също физическо лице може да бъде назначено на трудов договор в два Центъра за компетентност/Центрове за върхови постижения – в единия като част от екипа за управление на проекта („непреки разходи“), а в другия – като изследовател (Дейност 1).

2. Разходите за персонал, включени в бюджетен ред 1, се отчитат с трудов договор или допълнително споразумение към трудов договор. 
Тъй като непреките разходи, в които е възможно да се планират възнаграждения за екип за управление, счетоводител и други позиции, необходими за изпълнението на проекта, са част от единната ставка по бюджетен ред 3, начинът по който ще се възлагат тези задачи е в правото да бъде решено от центъра, включително е възможно да се използва и опцията на така наречените „граждански договори“ при спазване на разпоредбите на чл. 49 от Закона за управление на средствата от Европейските фондове при споделено управление.

3. Подробностите за прилагане на единната ставка при отчитане на разходите са описани в т. 4.2. „Възстановяване на разходи чрез финансиране с единна ставка“ (стр. 35) от Условията за изпълнение (Приложение IV към договора за БФП), както следва:
„За верифициране на другите преки и непреки разходи се прилагат следните доказателства: 
	Технически отчет (ТО), подаден в ИСУН, секция „Опис на документи“:
•	Документи, които доказват изпълнението на конкретни дейности или резултати, посочени в описанието на Дейност 1 и Дейност 3, които се финансират чрез единна ставка 40 %.
•	Документи или списък на връзки към сайтове, на които са достъпни съответните документи или снимки, които доказват изпълнението на задължителните мерки за видимост, прозрачност и комуникация. 
•	Документи, които доказват изпълнението на индикатори, резултати, продукти, посочени в описанието на Непреките дейности в секция Допълнителна информация, необходима за оценка на проектното предложение в ИСУН.
	Финансов отчет (ФО), подаден в ИСУН, секция „Опис – документи“:
•	Декларация за другите преки и непреки разходи - Приложение № 13, в която се посочва общата сума и конкретните дейности, за които са извършени или планирани другите преки и непреки разходи. Декларацията може да е електронна и да се попълва в ИСУН.“

4. Единната ставка е точно 40 %. В Условията за кандидатстване е указано, че при въвеждането в ИСУН на проектното предложение разходите, изчислени чрез прилагане на единна ставка от 40 % (бюджетен ред 3. „Други преки и непреки разходи, необходими за изпълнението на проекта“), се записват като разходи само за водещия партньор с цел опростяване. При изпълнението на проекта средствата в бюджетен ред 3. „Други преки и непреки разходи, необходими за изпълнението на проекта“ се разпределят между водещия партньор и партньорите в съответствие с  Партньорското споразумение - Приложение 3 към Условията за кандидатстване.

5. Строително-монтажни работи (СМР), свързани с дейности по строителство, ремонт и/или реконструкции и други, вкл. текущ ремонт на вече изградените лаборатории на центъра, трябва да се планират в бюджетен ред 5. Разходи за извършване на СМР при изпълнението на Дейност 2. 
В бюджетен ред 3. Други преки и непреки разходи, необходими за изпълнението на проекта може да се планират разходите за ремонти, резервни части, подмяна и обновяване на отделни модули и т.н. на научноизследователското оборудване. 
Определенията за „строително-монтажни работи“ и видовете ремонт на строежи са посочени в §5 от Допълнителните разпоредби на Закона за устройство на територията. 
Обръщаме внимание, че при интервенции в инфраструктура (дълготрайни материални и нематериални активи), финансирана по ОПНОИР,  следва да се спазват изискванията на чл.71 от Регламент (ЕС) № 1303/2013 за дълготрайност на операциите, както и че не се допуска двойно финансиране. 

6. За планираните в проектното предложение стойности на индикаторите за продукт и на индикаторите за резултат, в т. 7 от Условията за кандидатстване е посочено, че се разпределят без допълнителна обосновка между съответните категории региони на пропорционална основа - 53,51% за Регион в преход и 46,49% за По-слабо развити региони. Кандидатът трябва задължително да включи в т. „Индикатори“ от Формуляра за кандидатстване всички посочени индикатори с положителна целева стойност, различна от 0. Базовата стойност на всеки индикатор, включен в проектното предложение, следва да бъде попълнена с „0“. 
[bookmark: _Hlk151110044]Относно индикатор RCO06 „Изследователи, работещи в подпомагани научноизследователски съоръжения (изчислено в еквивалент на пълно работно време)“, обръщаме внимание, че същият се изчислява в еквивалент на пълно работно време. В тази връзка стойностите на индикаторите, които се изчисляват в еквивалент на пълно работно време следва във Формуляра за кандидатстване да се планират до втори знак след десетичната запетая. 
Относно индикаторите за публикации и за подадени заявки за патент - целевите стойности следва да се закръглят до цяло число. 
Детайли относно отчитането на индикаторите са посочени в Приложение IV „Условия за изпълнение“.

7. Разпределението на разходите между партньори, вкл. по отношение бюджетен ред 3, е предвидено да се направи в Партньорското споразумение. Допустимите разходи по всяко проектно предложение се разпределят без допълнителна обосновка между съответните категории региони на пропорционална основа - 53,51% за Регион в преход и 46,49% за По-слабо развити региони. Посоченото съотношение се прилага за всеки бюджетен ред и по партньори в съответствие с планираното в Партньорството споразумение, като в процедурата в ИСУН в секция „Бюджет“ е заложено да се попълва по този начин. Само за бюджетен ред 3 е предвидено разходите да се посочват единствено за „водещ партньор“, като се попълват в същото разпределение за всеки вид регион.  

8. В контекста на горното, Водещият партньор няма право да се разпорежда самостоятелно с разходите по бюджетен ред 3 от името и за сметка на останалите партньори. За всяко искане за плащане ще се превежда изчислената сума по единна ставка на сметката на водещия партньор, след което той ще има задължението да я разпределя по партньори в съответствие с чл. 6 от Партньорското споразумение.


ВЪПРОС 3 ОТ 09.04.2024 Г. (Q003 ПОСТЪПИЛ ЧРЕЗ ИСУН):

1. Относно публикациите – кои са други съпоставими бази данни освен Scopus и Web of Science в които публикациите се разпознават
2. При определяне на целевите стойности на индикаторите, съотношението 53,51% към 46,49% на Район в преход към По-слабо развити райони, няма да бъде точно изпълнено. При неспазване точно на това съотношение, в какви посоки може да има допустима промяна – увеличаване частта на По-слабо развити райони или частта на Район в преход.
3. При договор за БФП, страните по договора, са посочени че са всички партньори в обединението, и това дали означава всички партньори без ЮЛНЦ  (в случаите на т. Б.1. от Условията за кандидатстване)
4. При определяне „Коефициент за ефективност“ е зададена дата 13.12.2026. Но това е валидно при положение, че цялата 2024 г. е за работа по проекта. В действителност, новоопределеният срок за подаване на кандидатстването за проекта е 1.10.2024г., което означава че през 2024 г. не може да има никаква сериозна проектна активност.
5. При представяне на документите пред JASPERS, се формираше бюджета на проекта за периода 2024-2029 г. При положение, че 2024 г. е определена за подготовка за кандидатстване (крайният срок за подаване на документите за кандидатстване е 1.10.24г., след което ще следва неопределен период за утвърждаване), това означава ли че ще се сключи административния договор за размер на бюджета 5/6 от предвидения бюджет.
6. В Приложение 3 се посочва, че стопанската дейност „не надвишава 20 % от съответния общ годишен капацитет на субекта“, т.е. 20% ще се отчитат година по година. Въпросът е „Възможно ли е тези 20% да не са на годишна база, а на база на целия проект, т.е. стопанската дейност да не надвишава 20% от общия бюджет на проекта за целия период на проекта“. Това се обосновава от факта, че потенциалната стопанска дейност не се прави пропорционално по години, а когато настъпят условия за това.
7. В Приложение 7 към Условията за кандидатстване - КРИТЕРИИ ЗА ОЦЕНКА НА ПРОЕКТОТО ПРЕДЛОЖЕНИЕ, в т. 12 – „Оферти и/или извлечения от каталози на  производител/ доставчик и/или проучвания в интернет за активи със стойност над прага на същественост признаване на ДМА за организацията – с  предложени цени от производителя/доставчика, прикачени в ИСУН  2020“, потвърдете че като „Проучвания в интернет“ се приемат и резултати от изследвания направени в Интернет от Системи с Изкуствен интелект на Google (Gemini) и Microsoft (CoPilot)
8. В Приложение 7 към Условията за кандидатстване - КРИТЕРИИ ЗА ОЦЕНКА НА ПРОЕКТОТО ПРЕДЛОЖЕНИЕ, в т. 18 и т.19 се посочва „Формуляр за кандидатстване“. В представените документи не намираме такъв документ. Къде се намира този формуляр ?
9. При подаване на Бизнес плана към JASPERS, чиито срок за нас беше 18.9.2023 г. са заложени едни верифицирани разходи, а сега (към 5.4.2024) имаме вече по-големи верифицирани разходи. Предполагаме, че за окончателното кандидатстване ще се използват последните верифицирани разходи, а не тези които са дадени на JASPERS първоначално и са били към 18.9.2023.
10. В Приложение 3 към Условията за кандидатстване – „Партньорско споразумение  на обединение Център за върхови постижения / Център за компетентност“, в чл.11 се изисква  осигуряване на устойчивост за период не по-малко от 5 години след края на проекта, т.е. не по-рано от до 2034 г (изисква се използване на 16 годишна ИКТ инфраструктура - създаването на инфраструктурата започна от 2018 г. – началото на първия етап на проекта). Използването на 16 годишна ИКТ инфраструктура без подмяна е технически невъзможно, защото част от устройствата спират да се произвеждат и резервни части за тях няма да има, както и част от софтуерните компоненти спират да се поддържат и евентуално престават да съществуват като такива в рамките на 16 години. (не трябва да се забравя и че  ИКТ научната инфраструктура има амортизационен срок само 3-5 години според българските закони). В допустимите разходи за проекта не се предвиждат средства за „подновяване-замяна“ на съществуващи ИКТ компоненти, а и никой не знае кои ИКТ компоненти в 2034 г. ще престанат да съществуват. В такъв случай, как да изглежда  „Устойчивостта до 2034 г.“ за ИКТ инфраструктури ?

ОТГОВОР:
1. В т. 7 „Индикатори“ на Условията за кандидатстване е посочен текст „или с предоставени от бенефициента доказателства за съответната публикация в друга съпоставима база данни.“ В тази връзка отговорност на бенефициента е да посочи базата данни, като информацията в такава база данни трябва да е надеждна и да може да се предоставят доказателства за цитираните публикации.
2. Моля вижте отговора на т. 6 от въпрос 2 от 08.04.2024 г. (Q002 постъпил чрез ИСУН) по-горе.
3. В т. 11 от Условията за кандидатстване е поставено задължително условие създаденото ЮЛНЦ да е партньор по партньорското споразумение. В тази връзка това ЮЛНЦ ще бъде и страна по договора за БФП.  
4. В Приложение „Параметър за резултат -ЦК“ са представени указания за попълване (в лист 3 на екселския файл). В Указанията е посочено следното:
„3. Кандидатът разпределя целевата стойност на Параметъра за резултат на 6 части за всяка календарна година в периода 2024-2029, с което задава етапни цели, които трябва да бъдат постигнати към 31 декември на съответната календарна година. Етапната цел за 2029 г. трябва да бъде равна на целевата стойност на Параметъра за резултат, зададена в поле C14. Броят на точките на Параметъра за резултат, зададен за една календарна година, трябва да бъде от 10 до 20 % от целевата стойност на Параметъра за резултат към 31.12.2029 г.“
За 2024 г. трябва да се вземе предвид, също така, че съгласно т. 14.1. от Условията за кандидатстване „За да бъдат допустими разходите по настоящата процедура чрез директно предоставяне на безвъзмездна финансова помощ следва да са необходими за изпълнение на допустимите дейности, посочени в т. 13 от настоящите Условия за кандидатстване и да отговарят на следните условия: 1. Да бъдат извършени в периода от 01.01.2024  г. до крайния срок за изпълнение на договора, но не по-късно от 31.12.2029 г.  (Разходите за персонал преди сключването на административния договор за предоставяне на БФП са допустими, ако има сключен трудов договор с длъжностна характеристика, свързана с изпълнението на Програмата за развитие и устойчивост с бизнес план на съответния ЦВП/ЦК. След подписване на административния договор за предоставяне на БФП сключените по-рано трудови договори се променят като в тях задължително се добавя номерът и наименованието на проекта, както и датата, от която разходите се заплащат от бюджета на проекта.)“
Обръщаме внимание, че проектно предложение може да бъде подадено на по-ранен етап, във всеки един момент преди изтичане на крайния срок.  
5. В т. 9 от Условията за кандидатстване е указано как се определя бюджетът за конкретните бенефициенти по компонент 1 на процедурата, които са ЦВП и ЦК, създадени по ОПНОИР, посочени в т. 11 от УК. За целите на проверката на представените изчисления в Приложение 6а, в рамките на проверките по критерий 1 и критерий 22 от Критериите за оценка на проектното предложение (Приложение 7 към Условията за кандидатстване) ще бъдат извършени проверки на компонентите за формиране на максималния бюджет за всеки център. Административният договор за предоставяне на БФП се сключва на стойността, която е изчислена в Приложение 6а и съответно проверена съгласно цитираните критерии от Критериите за оценка на проектното предложение. В рамките на процедурите по т. 19 „Ред за оценяване на проектните предложения“ е възможно да бъде направена корекция на първоначално изчисления бюджет в Приложение 6а. В този случай Административният договор за предоставяне на БФП се сключва на стойност, която е окончателно определена след направените корекции. 
6. В Приложение IV „Условия за изпълнение“ има специален раздел II. Прилагане на правилата за държавни помощи. Текстовете в чл. 4 на Партньорското споразумение (Приложение 3 към УК) произтичат от цитирания раздел в Условията за изпълнение, и са задължителни за изпълнение, като част от одобрените Насоки за кандидатстване по процедурата. 
7. Начинът на провеждане на проучванията в интернет се определя от бенефициента. Важно е да бъде изпълнено условието в т. 22 от УК, където се изисква от представените оферти и/или извлечения от каталози на производител/ доставчик и/или проучвания в интернет за активи да е видно наименованието на съответния актив, цена на актива и вид на валутата. Проверката на представените документи се извършва в рамките на критерий №12 от Критериите за оценка на проектното предложение.
8. Съгласно т. 21 от УК подаването на проектно предложение по настоящата процедура се извършва изцяло по електронен път чрез попълване на уеб базиран формуляр за кандидатстване и подаването му заедно с придружителните документи чрез Информационната система за управление и наблюдение на Структурните инструменти на ЕС в България (ИСУН 2020) единствено с използването на Квалифициран електронен подпис (КЕП), чрез модула „Е-кандидатстване“ на следния интернет адрес: https://eumis2020.government.bg.  Проектното предложение се изготвя от кандидата съгласно инструкциите, дадени в Ръководство за подаване на проектни предложения (Ръководство за потребителя за модул „Е-кандидатстване”) – актуалната версия може да се свали от раздел „Помощ“ на ИСУН 2020 на адрес: https://eumis2020.government.bg/bg/s/Default/Manual.
9. Съгласно т. 9 от Условията за кандидатстване, за конкретните бенефициенти по компонент 1 на процедурата, които са ЦВП и ЦК, създадени по ОПНОИР, посочени в т. 11 от УК, бюджетът се определя по Методологията за определяне на бюджетите на създадените по ОПНОИР ЦВП и ЦК за финансиране по  ПНИИДИТ (Приложение 6 към Условията за кандидатстване) на базата на степента на изпълнение на проектите по ОПНОИР и постигнатите резултати към момента на подаване на проектните предложения по настоящата процедура. Данните се попълват в Приложение 6а и се прилагат към формуляра за кандидатстване. Това означава, че при кандидатстване с проектното предложение по процедура BG16RFPR002-1.014 по ПНИИДИТ в полето „Верифицирани разходи по ОПНОИР“ ЦВП и ЦК, създадени по ОПНОИР, попълват сумата на верифицираните средства, актуална към датата на подаването на проектното предложение.
10. В чл. 11 от Партньорското споразумение е посочено следното: Страните се задължават да осигурят устойчивост на центъра и продължаване на дейността на обединението, за срок не по-кратък от 5 години след приключване изпълнението на проекта. Цитираното условие указва, че трябва да се поеме ангажимент за продължаване на дейността на обединението в посочения срок след приключване на финансирания по ПНИИДИТ проект. Как ще се осъществи тази устойчивост ще решат партньорите в обединението, като планират продължаване на научните изследвания, експлоатацията на изграденото оборудване, (включително обновяване или закупуване на ново), както и източници на финансиране, ефективно сътрудничество с частния сектор, привличане и задържане на таланти и др. Обръщаме внимание, че в бюджетен ред 3. „Други преки и непреки разходи, необходими за изпълнението на проекта“ може да се планират разходите за ремонти, резервни части, подмяна и обновяване на отделни модули и т.н. на научноизследователското оборудване.      


ВЪПРОС 4 ОТ 16.04.2024 Г. (Q004 ПОСТЪПИЛ ЧРЕЗ ИСУН):
Във връзка с попълването на т. 4.5. от програмите за развитие и на основание вече дадени от вас отговори на въпроси, които внасят при нас известно объркване, моля да поясните:
1.	Съгласно Приложение Параметър за Резултат „5. Научен и иновационен персонал -Представя се списък на наетия персонал през отчетната календарна година и се посочва броят на отработените човекомесеци в ЕПРВ, ако възнагражденията на съответните лица не са отчетени до момента пред МЗ. За едно физическо лице, което е назначено като изследовател R3 или R4 или е част от иновационния персонал, може да се отчетат най-много 3 човеко-месеца в ЕПРВ за целия период на изпълнение на проекта.“
Моля да поясните, дали за Новоназначен изследователски персонал (R3 или R4) се считат всички учени наети през годината, както е записано или ще въведете допълнително изискване за откриване на нова щатна бройка по примера на предходния програмен период. Обръщаме ви внимание, че това значително ще промени резултатите. Поради липса на финансиране през текущата година са прекратени договорите на повечето изследователи и фактически те ще бъдат новоназначени след подписване на договорите за БФП. Същевременно откритите през предходния период щатни бройки са свободни и е твърде вероятно част от тях да не бъдат заети или да бъдат заети от други лица. Предложението ни е да не се прилага изискване за откриване на нова щатна бройка, за да се брои един изследовател за новоназначен. Молим за потвърждение, че това условие няма да бъде допълнително приложено.
2.	В условията за кандидатстване е посочено: „При подготовката на проектното предложение Кандидатът попълва таблицата за изчисляване на Параметъра за резултат като въвежда индикативни стойности на очакваните резултати за целия период на проекта. Като отчетен период се въвежда 2024-2029 г., като въведените стойности в таблицата трябва да са равни или по-големи от стойностите на съответните резултати, заложени в т.4.5 на Програмата за развитие и устойчивост. Конкретните указания за попълване на таблицата са записани на последния работен лист на Приложение „Параметър за резултат“.
Моля да поясните, дали този текст е верен, тъй като в таблицата „Параметър за резултат“ се планират резултати свързани с възстановяването на възнагражденията на изследователите от договорената БФП. В т.4.5. обаче нашето разбиране е, че следва да се посочат и други резултати, например учени наети за работа по проекти с финансиране от други програми. Не би ли следвало стойностите в т.4.5. да бъдат по-високи. Моля да обясните логиката, за да направим необходимите корекции при следващата ревизия на документа пред JASPERS.

ОТГОВОР:
1. В Условията за кандидатстване са посочени логиката и смисълът на прилагането на „Параметър за резултат“, а именно: „Постигнатите конкретни резултати и показатели при изпълнението на Програмата за развитие и устойчивост с бизнес план се измерват за всяка приключила календарна година чрез попълване на таблица за определяне на Параметъра за резултат.“ В тази връзка са указанията в част „Параметър за резултат“ от т. 7 на УК, в Приложение „Параметър за резултат“ и съответно текстовете на чл. 4.2. от Административния договор за предоставяне на БФП (АДБФП). Както е посочено в чл. 4.2. от АДБФП „Бенефициентът е длъжен да отчита постигнатите конкретни резултати и показатели при изпълнението на Програмата за развитие и устойчивост с бизнес план (Приложение III) чрез текущо изчисляване на Параметъра за резултат (Приложение „Параметър за резултат“).“ В точки от 4.2.1. до 4.2.6. от АДБФП са описани стъпките, които трябва да се спазват от бенефициентите за осъществяване на посоченото отчитане за всяка календарна година за периода на проекта.  
Както е указано в лист 3 на Приложение „Параметър за резултат“ като доказателство за отчетените резултати в част (iv)  Научен и иновационен персонал (в лист 2 „Резултати“) се представя списък на наетия персонал през отчетната календарна година и се посочва броят на отработените човекомесеци в ЕПРВ, ако възнагражденията на съответните лица не са отчетени до момента пред МЗ. За едно физическо лице, което е назначено като изследовател R3 или R4 или е част от иновационния персонал, може да се отчетат най-много 3 човеко-месеца в ЕПРВ за целия период на финансиране по процедурата.
Условията за възстановяване на разходите са описани в Приложение IV „Условия за изпълнение“ към АДБФП. Междинното звено не предвижда да разработва допълнително документ, като прилаганото за Приоритетна ос 1 на ОПНОИР 2014-2020 г. Ръководство за изпълнение на договори по Приоритетна ос 1, утвърдено на 09.01.2020 г. Всички изисквания, условия, процедури и документи за изпълнение на АДБФП по процедура BG16RFPR002-1.014 са включени в Насоките за кандидатстване по процедурата, в т.ч. в текстовете на договора за предоставяне на БФП и приложенията към него.

2. Както е посочено в отговора по т. 1, по-горе, „Постигнатите конкретни резултати и показатели при изпълнението на Програмата за развитие и устойчивост с бизнес план се измерват за всяка приключила календарна година чрез попълване на таблица за определяне на Параметъра за резултат.“ Следва да се спазват текстовите указания в Приложение „Параметър за резултат“ ", съгласно които: 
· „Кандидатът попълва таблицата за изчисляване на Параметъра за резултат като въвежда индикативни стойности на очакваните резултати за целия период на проекта. Като отчетен период се въвежда 2024-2029 г. Числата в червено от колона D трябва да са равни или по-големи от числата в червено в колона H. След като изчисли общата индикативна стойност на Параметъра за резултат (поле C13 на работен лист Обща информация) кандидатът задава в поле C14 целева стойност, която трябва да бъде постигната към 31.12.2029 г. и ще бъде записан в административния договор. Целевата стойност:
- не може да бъде по-висока от стойността в поле C13;  
- умножена по 1000,  следва да бъде равна или по-висока от планираните преки разходи за персонал в бюджетен ред 1 на бюджета, въведен в ИСУН."
Както е видно от таблицата, броят на човеко-месеците за научния и иновационен персонал не е оцветен в червено и не е обвързан с индикатори от Програмата за развитие и устойчивост.
· „Кандидатът разпределя целевата стойност на Параметъра за резултат на 6 части за всяка календарна година в периода 2024-2029, с което задава етапни цели, които трябва да бъдат постигнати към 31 декември на съответната календарна година. Етапната цел за 2029 г. трябва да бъде равна на целевата стойност на Параметъра за резултат, зададена в поле C14. Броят на точките на Параметъра за резултат, зададен за една календарна година, трябва да бъде от 10 до 20 % от целевата стойност на Параметъра за резултат към 31.12.2029 г.“
В допълнение, обръщаме внимание при попълването на таблица 4.5. в Програмата за развитие и устойчивост да се следват указанията в т.4.5. от „Насоки за подготовка на програми за развитие и устойчивост с бизнес планове от страна на ЦВП и ЦК, финансирани по ОПНОИР и от допълнителни ЦК, определени по специална процедура от Националната пътна карта за научна инфраструктура и от Лабораторния комплекс към София Тех Парк (с приложения)“ https://sf.mon.bg/?go=page&pageId=363
В цитираната точка е указано, че при подготовката на Програмата, в тази част, ако е необходимо, центърът може да предложи допълнителни „Ключови показатели за ефективност“ (КПЕ) към включените в таблицата, като вземе предвид посочените в текста на т.4.5. условия.



ВЪПРОС 5 ОТ 23.04.2024 Г. (Q005 ПОСТЪПИЛ ЧРЕЗ ИСУН):
Във връзка с попълването на Приложение 6а, Компонент 2, моля за следните разяснения:
1.	Във връзка с условието „ Ако при изпълнението на проекта по ОПНОИР е назначен персонал, който изпълнява единствено функции, свързани с дейността за технологичен трансфер или други иновационни дейности, то броят човеко-месеци, измерено в ЕПРВ, за тези наети лица също може да бъде добавен в поле „Брой на изследователите по проекта, измерено в еквивалент на пълно работно време към 2023 г.“ на Приложение 6а.“ , моля да ни дадете следните разяснения:
1.1 Къде се описва този персонал и какви документи трябва да бъдат приложени като доказателство за проверка на наличието на този персонал?
[bookmark: _Hlk164851192]1.2. При положение, че към ЦК са назначени учени изследователи на трудов договор (R3 и R4), които не са  отчетени в индикатор „Брой нови изследователи в подпомогнатите субекти“, измерено в еквивалент на пълно работно време, която е верифицирана от УО на ОПНОИР, но са пряко ангажирани с иновативните и научни разработки в работните пакети, вкл. някои от тях са ръководители на работен пакет, могат ли да бъдат отнесени към иновационен персонал?
2.	Относно „Списък на отчетените публикации с посочване на база данни или линк, където може да се извърши проверка“. В Приложение 6а е дадена възможност за вписване на публикации със съответните квартили (Q1 – Q4).  Голяма част от публикациите на центровете нямат квартил – доклади от конференции и симпозиуми, сборници с резюмета и друг вид публикации. При предходна комуникация ни бе разяснено, че този тип публикации е допустимо да бъдат отнесени към публикации с квартил Q4, моля да потвърдите това разбиране или да дадете разяснения, как да отчетем тези публикации без квартил.


ОТГОВОР:
1.
1.1. В Приложение 6 „Методология за определяне на бюджетите на съществуващите ЦВП и ЦК за финансиране по  ПНИИДИТ“ в част Компонент 2 (Резултати) в т. III (i) е указано, че се попълва информация за наетият научен и иновационен персонал, изразен като брой изследователи за проекта, работещи в подобрени инфраструктурни обекти за научни изследвания, измерен в еквивалент на пълно работно време (ЕПРВ), към 2023 г. (проверен брой съгласно ОПНОИР)
Коефициентът (измерен в лева) ще се прилага за ЕПРВ на месец.  
Във връзка с горепосоченото при попълването на лист 2 „Компонент 2 Резултати“ от Приложение 6а в т. (iv) Нает научен и иновационен персонал, измерен в ЕПРВ на ред 37 се попълва    „Брой на изследователите по проекта, измерено в еквивалент пълно работно време към 2023 г. (верифицирани по ОПНОИР)“. 
В т. 9 „Минимален (ако е приложимо) и максимален размер на безвъзмездната финансова помощ за конкретен проект“ от Условията за кандидатстване е посочено следното:
[bookmark: _Hlk164850941]„За заявения брой на наетия научен и иновационен персонал, който е равен на стойността с натрупване на индикатора „Брой нови изследователи в подпомогнатите субекти“, измерено в еквивалент на пълно работно време, която е верифицирана от УО на ОПНОИР и е отразена в ИСУН, ще се извърши служебна проверка в ИСУН. Тъй като индикаторът „Брой нови изследователи в подпомогнатите субекти“, измерено в еквивалент на пълно работно време, се изчислява на годишна база (в човеко-години), то при попълването на Приложение 6а в поле „Брой на изследователите по проекта, измерено в еквивалент на пълно работно време към 2023 г.“ следва да се въведе стойността с натрупване на индикатора „Брой нови изследователи в подпомогнатите субекти“, измерено в еквивалент на пълно работно време, умножена по 12.
Ако при изпълнението на проекта по ОПНОИР е назначен персонал, който изпълнява единствено функции, свързани с дейността за технологичен трансфер или други иновационни дейности, то броят човеко-месеци, измерено в ЕПРВ, за тези наети лица също може да бъде добавен в поле „Брой на изследователите по проекта, измерено в еквивалент на пълно работно време към 2023 г.“ на Приложение 6а.“
При попълване на Приложение 6а не е необходимо да се описва отделно наетия научен и иновационен персонал и да се прилагат документи, тъй като, както е указано в Условията за кандидатстване, информацията ще бъде проверена в ИСУН. Тази проверка ще се извърши от Изпълнителна агенция „Програма за образование“ във функцията си на Междинно звено по ПНИИДИТ и във функцията си на УО на ОПНОИР, което осигурява именно възможността за служебна проверка на данните, които са подавани от центровете в ИСУН в рамките на отчетните документи по проектите по ОПНОИР. 

1.2. Както е посочено в отговора по-горе (1.1.), съгласно т. 9 от УК „Ако при изпълнението на проекта по ОПНОИР е назначен персонал, който изпълнява единствено функции, свързани с дейността за технологичен трансфер или други иновационни дейности, то броят човеко-месеци, измерено в ЕПРВ, за тези наети лица също може да бъде добавен в поле „Брой на изследователите по проекта, измерено в еквивалент на пълно работно време към 2023 г.“ на Приложение 6а.“
Цитираното условие се отнася само за лица, които са назначени с трудови договори за изпълнение на дейности за технологичен трансфер или други иновационни дейности. Условието не се отнася за лица, които са назначени като учени изследователи. 


2. В Приложение 6 „Методология за определяне на бюджетите на съществуващите ЦВП и ЦК за финансиране по  ПНИИДИТ“ в част Компонент 2 (Резултати) в т. I.	Брой научни публикации е посочено следното указание: „Публикациите, които не са класирани в нито един квартил, следва да бъдат включени в четвъртия квартил. Монографиите следва да бъдат включени като публикации в първия квартил (Q1) и проучванията -  в третия квартил (Q3).“
Обръщаме внимание, че става въпрос само за научни публикации, а не резюмета или други текстове, които не са научни публикации.


ВЪПРОС 6 ОТ 26.04.2024 Г. (Q006 ПОСТЪПИЛ ЧРЕЗ ИСУН):
Център по компетентност с успешно приключила първа фаза за изграждане на инфраструктурата по ОПНОИР желае да кандидатства по отворената процедура за устойчиво развитие - фаза 2 (BG16RFPR002-1.014), но все още не е регистриран като ЮЛНЦ. Един от партньорите, участник в първа фаза при изграждане на инфраструктурата на центъра, желае да напусне консорциума и да не участва в следващата фаза. Има ли право този партньор да напусне центъра и какви са последствията за него и за останалите партньори, които ще кандидатстват по програмата BG16RFPR002-1.014. Партньорът, който желае да напусне консорциума има закупена апаратура. Какво се случва с тази апаратура? Какво се случва с верифицираните разходи на партньора, който ще напусне центъра? Разходите на напусналия партньор ще бъдат ли извадени от общата сума верифицирани разходи на останалите партньори или ще бъдат разпределени между останалите партньори?

ОТГОВОР:
[bookmark: _Hlk165375420]Съгласно т. 11 „Допустими кандидати“, т. В.3., от Условията за кандидатстване, за конкретните бенефициенти, посочени в т. А.1. и т. А.2., е допустимо отделни партньори да излязат от състава на центъра, с който са финансирани по ОПНОИР (съгласно договора за партньорство), само при условие, че при напускащите партньори не е финансирана научноизследователска инфраструктура/оборудване (няма заприходени ДМА/ДНА), финансирани по ОПНОИР или финансираната научноизследователска инфраструктура/оборудване да бъде прехвърлена към партньорите, оставащи в центъра.
Партньори, които не разполагат с инфраструктура, подкрепена по проекта по ОПНОИР и тяхното участие не е от решаващо значение за устойчивото функциониране на Центъра, могат да напуснат създаденото по проекта по ОПНОИР партньорство за програмен период 2021-2027 г. Същото може да се прилага и за партньори, които са получили само мобилно оборудване, ако това оборудване се прехвърля на партньор, който остава в партньорството. 
В т. В.4. от Условията за кандидатстване е описано, че в случаите по т. В.3., при които напускащият партньор притежава научноизследователска инфраструктура/оборудване (заприходени ДМА/ДНА), финансирани от ОПНОИР, се представят следните документи: Споразумение за преразпределяне на научноизследователската инфраструктура, финансирана по ОПНОИР, подписано от лицата, представляващи напускащия партньор и партньорите, на които се прехвърлят заприходените ДМА/ДНА; Счетоводни и други подходящи документи, с които се доказва изпълнението на условието за прехвърляне.
Разпределението между страните с права върху придобитото по ОПНОИР оборудване (ДМА и ДНА) се посочва в Таблица 1 към чл. 9, ал. 1 от Партньорското споразумение  на обединение  Център за върхови постижения / Център за компетентност (Приложение 3 към Условията за кандидатстване).
За целите на определяне на бюджета за финансиране по ПНИИДИТ на създадените по ОПНОИР центрове се взема предвид общият размер на верифицираните суми на центъра по ОПНОИР, към датата на подаване на проектното предложение по ПНИИДИТ, а не по отделни партньори.
В допълнение препоръчваме с цел покриване изискванията за устойчивост на Центъра по вече реализирания проект към ОПНОИР да се обърне внимание на специфичните за този център препоръки от доклада на JRC. Съгласно Насоките за изготвяне на програмите за развитие и устойчивост с бизнес планове в т. 1.5. от Формуляра на програмата от центровете се изисква да представят като допълнение към програмите за развитие и устойчивост своя отговор на отделните препоръки в доклада на JRC. Предложението за прехвърляне на научноизследователска инфраструктура трябва да бъде съобразено с изискванията, предвидени в т. 11 Допустими кандидати  от Условията за кандидатстване.  Процесът и мотивите за прехвърляне, също така трябва да бъдат адекватно отразени и в съответни точки от Формуляра за Програма за развитие и устойчивост на центъра, например т. 5.3., т. 5.4., т. 5.8. и други, където е необходимо. Предлаганата промяна в състава на ЦК трябва да бъде обвързана и с анализите, които се описват в т. 1.3. от Формуляра.

